
A házasság és az egyéb párkapcsolati formák viszonya, avagy miért nem értjük egymást a házasság intézménye körüli vitákban?

A dolgozat a házasság intézményének átfogó vizsgálatát nyújtja, amely az intézmény
magyarországi alkotmányos védelmét, az alkotmányértelmező fórum gyakorlatát, valamint a
házasság értékalapú, jogelméleti megközelítését foglalja magában. A kutatás célja annak
vizsgálata, hogy a jogi fogalmaink meghatározzák-e nézeteinket, s így a házasság körüli viták
nyugvópontra jutnának-e a jogalkotó és alkotmányértelmező fórum által meghatározott pontos
házasság- és családdefinícióval, vagy ezen intézmények tekintetében a fogalomalkotás
keretében sem vonatkoztathatunk el azoknak szociológiai mivoltától.
A tanulmány – a család házassággal való szoros kapcsolatára tekintettel – vizsgálja a család
fogalmának a magyar jogrendszerben való alkotmányos fejlődését, egyúttal számba veszi az
egyes párkapcsolati formák hatályos jogi szabályozását, valamint az azokkal kapcsolatban
felmerülő egyes társadalmi igényeket, illetve fogalmaink, véleményeink különbözőségeinek
okait. A kutatás kitér ezenfelül – nemzetközi minták alapulvételével – egyes házasságot védő
intézményekre, lehetséges jövőbeli szabályozásokra.
A dolgozat amellett foglal állást, hogy a házasságról való diskurzusban teljes konszenzust
különböző értékpreferenciáink miatt nem érhetünk el, a parttalan viták feloldását azonban
elősegítheti, ha igényeink megfogalmazása mellett a vitában mindkét fél érveit – azok
kiindulópontjával és értéktartalmával együtt – figyelembe vesszük. A jogalkotónak
figyelemmel kell lennie a házasság évezredes hagyományára, így elkerülendő, hogy kizárólag
az újító igények sürgető hangjára reagálva alkosson normákat.
A kutatás eredményeképpen világossá válik, hogy a házasság – annak szociológiai mivoltára
figyelemmel – nem terjeszthető ki pusztán társadalmi igények alapján minden párkapcsolati
formára, s nem lehetséges valamennyi életszituáció jogi normákkal való lefedése, hiszen a
jogalkotótól nem várható el, hogy teljeskörűen szabályozza a házasság és a család
intézményének minden aspektusát.



